Im 14. Johrhundert het me d Bündnispartner vo dr Alten Eidgenosseschaft as Stadt oder Land bezeichnet, spöter isch dr Begriff Ort uffcho. Däm het im Französische ‹canton› entsproche, e Bezeichnig wo zum erste Mol 1475 in eme Freiburger Dokumänt bruucht wird und sich denn in dr ganze Romandie und im Tessin verbreitet het. In dr Dütschschwiiz het mä in dr zweite Helfti vom 16. Johrhundert dr Begriff Stand vorzoge und erst im 17. Johrhundert isch Kanton au bi de Alemanne vorcho. D Helvetik het 1798 d Begriff Stand und Ort abgschafft und Kanton as Bezeichnig für die oberste Verwaltigseiheite iigfüehrt. Sit dr Mediationsakte si ‹Kanton› und ‹Stand› synonym bruucht worde, und au dr Bundesstaat het 1848 beidi Begriff übernoh.[1]